Ciiyo 12
Inga Muba Aconi Munendi Lesa?
1. Sena Lesa ukute kwanyumfwa mapempelo onse?
Lesa ukute kubakuwa bantu bamubishi byonse kwamba eti babe banendi kupitila mupempelo. (Masalimo 65:2) Nacikaba ico, Lesa nkakute kunyumfwa na kusumina mapempelo onse. Mucikoshano, pempelo yamulume ukute kupensha mukashendi, Lesa nkaela kwinyumfwa. (1 Petulo 3:7) Cindi bana ba Isilayeli mpobalapitilisha kwinsa bintu byaipa, Lesa walakana kunyumfwa mapempelo abo. Pempelo, nicolwe cinene maningi. Nacikaba ico, bantu baipa bacileka kwinsa bintu byaipa, Lesa ukute kwanyumfwa mapempelo abo.—Belengani Yesaya 1:15; 55:7.
2. Inga tupempela aconi?
Pempelo isuniki mukupaila kwetu, emulandu wakendi twelela kupempela owa ku Mulengi wetu, Yehova. (Mateyo 4:10; 6:9) Pakwinga nkatwalulama, twelela kupempela kupitila mulina lya Yesu pakwinga walafwila bucimo bwetu. (Yohane 14:6) Yehova nkasuni eti afwe katubweshapo mapempelo amo-amo na kupempela mapempelo akwinsa kulemba. Usuni eti afwe katupempela mapempelo akute kufuma panshi pamoyo.—Belengani Mateyo 6:7; Afilipi 4:6, 7.
Mulengi wetu ukute kunyumfwa nemapempelo amumoyo. (1 Samueli 1:12, 13) Lesa usuni eti katupempela cindi cili conse, twapunduka kayi nepakona, cindi cakulya, kayi necindi camapensho.—Belengani Masalimo 55:22; Mateyo 15:36.
3. Nimulandu cini Bakilisitu bakute kubungana pamo?
Kuba munendi Lesa cashupa maningi mulandu wakwamba eti tukute kwikala nebantu babula lushomo muli Lesa kayi bakute kunyansha cishomesho cakendi cakwamba eti mucishi muno nimukabe lumuno. (2 Timoteyo 3:1, 4; 2 Petulo 3:3, 13) Emulandu wakendi tusuniki kubungana ne abo botukute kupaila pamo kwamba eti batuyuminishe kayi nenjafwe tubayuminishe.—Belengani Aheberi 10:24, 25.
Kubungana nebantu bamusuni Lesa kukute kutunyamfwa kuba banendi Lesa. Mabungano a Bakamboni ba Yehova ecindi caina cakuyumisha lushomo lwetu kupitila mulushomo lwabanetu.—Belengani Aroma 1:11, 12.
4. Inga muba aconi munendi Lesa?
Inga muba munendi Yehova kupitila mukuyeyapo maningi pabintu mbyomulayiyi kufumina mu Maswi akendi. Yeyani mbyomwela kwiya kuncito shakendi, kucenjesha, kayi nekubintu mbyalashomesha. Kupempela kayi nekuyeyapo maningi pabintu ibi inga kutunyamfwa kulumba luyando lwa Lesa kayi nemano akendi.—Belengani Yoswa 1:8; Masalimo 1:1-3.
Inga muba owa munendi Lesa ito kamumushoma. Lushomo luli eti cintu cikute buyumi cilayandikinga kusaninwa. Mwelela kulusanina lushomo lwenu kupitila mukuyeyapo maningi pabintu mbyomukute kushoma.—Belengani Mateyo 4:4; Aheberi 11:1, 6.
5. Nibintu cini mbyeti tukacane twakaba banendi Lesa?
Yehova ukute kubashako mano bantu bamusuni. Inga ubanyamfwa kubintu byela kunyonganya lushomo lwabo lwabuyumi butapu. (Masalimo 91:1, 2, 7-10) Ukute kutucenjesha kunshila shaipa shela kunyonganya buyumi bwetu kayi nekupa eti katutaba bantu bakondwa. Yehova ukute kutuyisha nshila yaina motwelela kwendela.—Belengani Masalimo 73:27, 28; Yakobo 4:4, 8.
som_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn